Jenson Button (teljes nevén "Jenson Alexander Lyons Button;" a Brit Birodalom Rendje tagja [MBE], Frome, Somerset, 1980. január 19. –) angol autóversenyző, egyszeres Formula–1-es világbajnok. 2000-ben debütált a Formula–1-ben a Williams színeiben. 2001-ben a Benetton, a következő évben az abból alakuló Renault versenyzője volt. 2003-tól a British American Racingnél versenyzett, 2004-ben harmadik lett a világbajnokságban a Ferrarik mögött. Első győzelmét a 2006-os magyar nagydíjon aratta a Hondával, 113 verseny után.